tomron87/hebrew-wikipedia-sentences-corpus huggingface dataset:
קירק הפיץ מידע כוזב ותיאוריות קונספירציה על קורונה בפלטפורמות מדיה חברתית כמו טוויטר ב-2020. קירק מתח ביקורת חריפה על התנגדות הדמוקרטים להחלטתו של דונלד טראמפ לבטל את המימון לארגון הבריאות העולמי (WHO) וכינה את קורונה "הווירוס הסיני", ציוץ ששותף מחדש על ידי טראמפ.
קירק טען כי ארגון הבריאות העולמי הסתיר מידע על מגפת הקורונה.
הוא הושעה זמנית מטוויטר לאחר שטען כוזב כי הידרוקסיכלורוקווין הוכח כ"יעיל ב-100% בטיפול בווירוס"; הוא טען כי גרטשן ויטמר, המושלת הדמוקרטית של מישיגן, איימה על רופאים שניסו להשתמש בתרופה.
טענות כוזבות אלה שותפו מחדש על ידי רודי ג'וליאני, שחשבונו הושעה אף הוא על ידי טוויטר.
קירק גם תיאר את אמצעי הבריאות הציבור של ריחוק חברתי ואיסורים על התכנסויות בכנסיות כ"מזימה דמוקרטית נגד הנצרות" וטען ללא בסיס כי הרשויות בווהאן, סין, שרפו חולים.
ב-2020, אמר קירק כי הוא מסרב לציית לדרישות מסכות, וטען כי "המדע סביב מסכות מפוקפק מאוד".
ביולי 2021, קירק קידם טענות מטעות בנוגע ליעילות ובטיחות של חיסוני קורונה.
בתוכנית של טאקר קרלסון ב-Fox News, קירק כינה דרישות חובה לסטודנטים להתחסן נגד קורונה הן "אפרטהייד רפואי".
טענות לזיוף בחירות והתקפה על הקפיטול ב-2021
מיד לאחר שדונלד טראמפ הפסיד בבחירות לנשיאות ארצות הברית 2020, קירק קידם טענות כזב על זיוף בבחירות.
ב-5 בינואר 2021, יום לפני ההפגנה בוושינגטון די.
שהובילה להתקפה על הקפיטול של ארצות הברית ב-2021, כתב קירק בטוויטר כי טורנינג פוינט אקשן וסטודנטים למען טראמפ שולחים "יותר מ-80 אוטובוסים של פטריוטים לוושינגטון להילחם למען הנשיא הזה".
דובר מטעם טורנינג פוינט אמר כי הארגונים שלחו בסופו של דבר שבעה אוטובוסים, ולא 80, עם 350 סטודנטים.
לקראת ההתקפה, אמר קירק כי הוא מקבל "500 מיילים בדקה הקוראים למלחמת אזרחים".
לאחר מכן, טען קירק כי המעשים האלימים בקפיטול לא היוו מרד ולא ייצגו את תומכי טראמפ.
בהופעה בפני הוועדה המיוחדת של בית הנבחרים לחקירת ההסתערות על הקפיטול, קירק נקט בזכות השתיקה נגד הפללה עצמית.
עם זאת, צוותו "סיפק לוועדה 8,000 עמודים של מסמכים בתגובה לבקשותיה".
לאחר שרוסיה פלשה לאוקראינה בפברואר 2022, קירק תיאר את הסכסוך כ"סכסוך גבולות" והפיץ טענות כוזבות ממדיה ממלכתית רוסית לפיהן אוקראינה ירתה פגזי מרגמה לעבר מובלעת רוסית באוקראינה.
בכנס ועידת הפעולה הפוליטית השמרנית בפברואר 2022, אמר קירק כי "הגבול הדרומי חשוב הרבה יותר מהגבול האוקראיני" וכי "למעשה, אני רוצה שכל מנהיג רפובליקני שיעלה לבמה בימים הקרובים יכנה את המתרחש בגבול הדרומי פלישה כי שני מיליון אנשים צעדו לתוך ארצנו בשנה שעברה".
לפי דיווח של NBC News מ-2024, קירק הביע עמדות ליברליות למדי בסוגיות להט"ב ב-2018, אך עבר לעמדות שמרניות יותר מבחינה חברתית.
קירק התנגד לטיפולי הסבה מגדרית לאנשים טרנסג'נדרים, ואמר: "עלינו לאסור טיפול הסבה מגדרית – בכל המדינה.
דונלד טראמפ צריך להתמודד על סוגיה זו".
קירק טען כי קיימת "אג'נדה להט"בית", והצהיר כי הוא מתנגד לנישואים חד-מיניים.
קירק תמך בעמדה לפיה הפלה יזומה מהווה רצח וצריכה להיות בלתי חוקית.
הוא התנגד להפלות גם במקרים חריגים, כמו היריון בלתי רצוי אחרי אונס, כולל עבור ילדות בנות 10 בלבד, במצב היפותטי בו מוגדר שאין סיכון לאם.
במקום אחר קירק השווה הפלות לשואה, ואמר כי הפלות היא גרועה יותר.
בעימות שנערך בספטמבר 2024 על ידי Jubilee Media אמר כי הפלה עשויה להיות הכרחית מבחינה רפואית רק אם חיי האם נמצאים בסכנה.
קירק הגדיר את עצמו "פרו-ישראלי", הביע תמיכה עקבית בישראל ונימק אותה בשיקולים אסטרטגיים ותנ"כיים.
מבחינה אסטרטגית, הסביר שישראל היא בעלת ברית מרכזית של ארצות הברית במזרח התיכון, ומייצגת ערכים מערביים של חירות, דמוקרטיה וביטחון.
מבחינה תנ"כית, קירק הדגיש את חשיבותה הרוחנית של ישראל, בהתבסס על אמונתו כי העם היהודי הוא העם הנבחר וכי לארץ ישראל יש תפקיד מרכזי בתוכנית האלוהית.
הוא הרבה לציין כי ישראל מאפשרת חופש דת נרחב בשטחה, הכולל גישה לאתרים המקודשים לדת הנוצרית.
עמדות אלו תאמו שיח שמרני-אוונגליסטי בארצות הברית, שבו קירק פעל לקידום מדיניות חוץ התומכת בישראל.
קירק הוזמן במאי 2018 להשתתף בטקס העברת שגרירות ארצות הברית בישראל לירושלים, והחמיא לבנימין נתניהו: "הוא מיוחד, כל מה שמנהיג אמור להיות".
באוקטובר 2023 הציג בפודקאסט תאוריית קונספירציה לפיה ממשלת ישראל אפשרה בכוונה את התקפת החמאס ב-7 באוקטובר.
הוא תלה את זה ברפורמה המשפטית, שבה לדבריו בנימין נתניהו הפך את החוקה מה שהביא את ישראל אל סף מלחמת אזרחים, ולכן יצר את המשבר כדי לחזק את שלטונו.
קירק שאל האם נתניהו נתן "צו עצירה" לצה"ל שלא להגיב מיד לתקיפה.
לפי טאקר קרלסון, עם התקדמות מלחמת חרבות ברזל נסוג קירק בהדרגה מתמיכתו בישראל.
קרלסון אמר כי "הוא הרגיש שבנימין נתניהו היה כוח מאוד הרסני.
הוא היה מזועזע ממה שקרה בעזה, ומעל לכל זה הוא נטר טינה והאמין כי נתניהו ניצל את ארצות הברית למימוש מלחמותיו, למען האינטרסים של ארצו ושזה היה מביש, מביך ורע לארצות הברית.
הוא נטר טינה על זה ובהחלט ביטא זאת בפניי ובפני אחרים".
טענה זו נדחתה מאוחר יותר על ידי הסנטור האמריקאי טד קרוז.
ביולי 2025 אמר שלדעתו ייתכן שג'פרי אפשטיין היה סוכן מוסד.
תאוריית הקשר על המרקסיזם התרבותי
קירק קידם את תאוריית הקשר על המרקסיזם התרבותי, ולדבריו "המרקסיזם התרבותי חלחל לכל אירופה והיה הכוח המניע שהביא את צרפת - אומת החירות, האחווה והשוויון - אל סף הקץ".
כמו כן טען ש"כוחות מאוחדים של מרקסיזם, גלובליזציה ותקינות פוליטית חברו כדי להפיל את טראמפ".
בפברואר 2024 פרסם קירק בחשבון האינסטגרם שלו תמונה מחדשות "פוקס ניוז" המציגה "7 מיליון מהגרים שנכנסו לארצות הברית תחת ביידן", וכתב כי "תאוריית ההחלפה הגדולה אינה תאוריה, אלא מציאות".
במקור, לפי תאוריית ההחלפה, יהודים מנסים להחליף אמריקאים לבנים במהגרים מגזע לא לבן.
לאחר שאילון מאסק ספג ביקורת קשה על תמיכתו בפוסט אנטישמי שהתייחס לתיאוריה זו והאשים את "הקהילות היהודיות" בתמיכה בהגירה המונית, יצא קירק להגנתו של מאסק, והוסיף כי "קהילות יהודיות מקדמות את אותה שנאה נגד לבנים שהן רוצות שיפסיקו להשתמש בה נגדם".
מספר שבועות לאחר מכן, האשים קירק בפודקאסט שלו את היהודים בשליטה "לא רק במכללות, אלו העמותות, אלה הסרטים, זו הוליווד, זה הכל".
הליגה נגד השמצה האשימה את קירק שהוא יוצר "פלטפורמה רחבה לקיצונים ולקונספירציות של הימין הקיצוני".
קירק יצא נגד פילנתרופים אמריקאים יהודים שלטענתו פועלים נגד הגזע הלבן על ידי כך שהם תומכים במטרות אנטי-גזעניות.
הוא אמר "הבסיס הפילוסופי של החשיבה נגד הגזע הלבן ממומן ברובו על ידי תורמים יהודים במדינה".
קירק הכחיש את ההתחממות הגלובלית, וטען כי לבני האדם אין השפעה משמעותית על שינויי האקלים בכדור הארץ.
ב-10 בספטמבר 2025 קירק נורה למוות מגג בניין סמוך ממרחק של כ-180 מטרים בעת שדיבר בדיבייט באוניברסיטת יוטה ואלי, יוטה.
החשוד ברצח, טיילר רובינסון, בן 22 ממדינת יוטה התוודה על כך בפני אביו, אשר פנה לרשויות להסגרתו.
במאי 2021 התחתן עם הפודקאסטרית ואשת העסקים אריקה פרנצווה אשר זכתה בתחרות מיס אריזונה בשנת 2012. לבני הזוג בת ובן משותפים.
הספר עוסק בחזונו של קירק לעתיד של ארצות הברית בו לדעתו יש לשים דגש על החשיבות של עקרונות השוק החופשי, הגבלת כוחו של הממשל האמריקני, ואחריות אישית.
בנוסף, קירק עוסק בספר באופן בו לדעתו על האוכלוסייה הצעירה בארצות הברית לאמץ ערכים שמרניים.
הספר עוסק בחוויותיו של קירק בקמפוסים של המכללות בארצות הברית אשר, לטענתו, הפכו למוקדים של האידאולוגיה הליברלית הפועלת לדכא את השפעת השמרנים בארצות הברית.
כמו כן מספק קירק בספר אסטרטגיות עבור סטודנטים שמרנים לאופן בו הם יוכלו להתנגד לדומיננטיות של אידאולוגיות השמאל באקדמיה.
הספר עוסק בעקרונות של תנועת "Make America Great Again" אותה מוביל דונלד טראמפ אשר, לטענתו של קירק, תוביל לשגשוג של ארצות הברית.
הספר מותח ביקורת על מערכת ההשכלה הגבוהה בארצות הברית וטוען שהיא מבוססת על ניצול של הסטודנטים מבחינה כלכלית ושהיא מוטה מבחינה אידאולוגית נגד השמרנים.
בנוסף הוא טוען שהמכללות מותירות את הסטודנטים האמריקנים עם חובות עצומים, ושהן ממוקדות בקידום אג'נדות של השמאל.
קירק נכלל ברשימת פורבס 30Under30 בתחום המשפט והמדיניות לשנת 2018. במאי 2019, קירק קיבל תואר דוקטור לשם כבוד לאומנויות אנושיות (D.Hum.) מאוניברסיטת ליברטי.
יום לאחר מותו של קירק, ב-11 בספטמבר 2025, טראמפ הכריז כי קירק יקבל לאחר מותו את מדליית החירות הנשיאותית.
ראש עיריית נתניה מרים פיירברג הכריזה כי כיכר תנועה בעיר תיקרא על שמו של קירק.
ב-10 בספטמבר 2025, דונלד טראמפ הורה כי דגל ארצות הברית יונף בחצי התורן בבית הלבן, בכל המבנים הציבוריים והשטחים, בכל המוצבים הצבאיים והתחנות הימיות, ובכל כלי השיט הימיים של הממשלה הפדרלית במחוז קולומביה ובארצות הברית ומושבותיה ובעלותיה, כסימן של כבוד לקירק.
ההוראה נותרה בתוקף עד שקיעת השמש ב-14 בספטמבר.
ב-14 בספטמבר 2025, התקיימה עצרת ציבורית לזכרו של קירק במרכז ג'ון פ.
קנדי לאמנויות הבמה והשתתפו בה בכירים בממשל טראמפ וחברי קונגרס רפובליקנים כולל יו"ר בית הנבחרים מייק ג'ונסון, דוברת הבית הלבן קרוליין לוויט, וראש מחלקת הבריאות ושירותי האנוש של ארצות הברית רוברט קנדי ג'וניור.
טקס זיכרון מתוכנן ל-21 בספטמבר ב-State Farm Stadium באריזונה, שיכול להכיל למעלה מ-60,000 איש.
צ'ארלי ריצ'רד קרסוול הוא כדורגלן אנגלי המשחק בעמדת הבלם בטולוז מליג 1.
קרסוול נולד בפרסטון וגדל ביורק.
הוא החל את קריירת הכדורגל שלו בלידס יונייטד ב-2013, וזכה במלגה לשנתיים באקדמיית הצעירים של הקבוצה ב-2018. ביוני 2019 נכלל ברשימת 11 השחקנים מתחת לגיל 18 המצטיינים של ה-LFE (League Football Education) בזכות הישגיו בלימודים ועל מגרש הכדורגל ובספטמבר אותה שנה חתם על חוזה מקצועני ראשון במועדון.
קרסוול ערך את הופעת הבכורה שלו בקבוצה הבוגרת של לידס יונייטד ב-16 בספטמבר 2020, במסגרת גביע הפוטבול ליג, במשחק מול הול סיטי, שהסתיים בהפסד לאחר בעיטות הכרעה.
ב-19 בנובמבר האריך את חוזהו בקבוצה עד קיץ 2023. הוא שימש כקפטן קבוצת המילואים, זכה עמה באליפות ליגת המילואים בשנת 2021 והיה מועמד לשחקן המצטיין של העונה לצד חברו לקבוצה, סאם גרינווד.
ב-25 בספטמבר 2021 ערך את הופעת הבכורה שלו בפרמייר ליג כשפתח בהרכב במשחק ההפסד 1–2 לווסטהאם יונייטד באלנד רואד.
ביולי 2023 האריך קרסוול את חוזהו בלידס בארבע שנים נוספות.
ב-4 ביולי 2022 הושאל קרסוול לעונה אחת למילוול מהצ'מפיונשיפ.
במשחק הבכורה שלו מול סטוק סיטי ב-30 ביולי הבקיע גם את צמד שערי הבכורה שלו בקריירה, שהסתיים בניצחון קבוצתו בתוצאה 0–2.
ב-15 בינואר 2025 כבש שער בכורה ובישל שער נוסף בניצחון 1–2 על סטאד לאוואל במסגרת הגביע הצרפתי.
ב-9 בפברואר כבש שער בכורה בליגה בתיקו 2-2 מול אוקזר.
טולוז סיימה את עונת 2024/2025 במקום העשירי בליגה כשקרסוול השתתף ב-34 משחקים בליגה ובגביע והבקיע ארבעה שערים.
ב-2 באוקטובר 2020 זומן קרסוול לנבחרת אנגליה עד גיל 19, וב-8 באוקטובר ערך את הבכורה שלו במשחק הידידות מול נבחרתה המקבילה של סקוטלנד.
הוא כבש את אחד השערים במהלך המחצית הראשונה ולהפסקה ירדו הקבוצות ביתרון 1–3 לטובת האנגלים, אך המשחק הופסק לפני פתיחת המחצית השנייה לאחר שאחד מאנשי צוות האימון נמצא חיובי לנגיף הקורונה.
ב-27 באוגוסט 2021 זומן לנבחרת אנגליה עד גיל 21, וב-11 בנובמבר ערך את הבכורה שלו כמחליף בניצחון 1–3 על צ'כיה.
ב-14 ביוני 2023 נכלל בסגל הנבחרת לאליפות אירופה בכדורגל עד גיל 21. הוא פתח במשחק מול גרמניה ב-28 ביוני שהסתיים בניצחון 0–2. בסיום הטורניר זכתה אנגליה בתואר אלופת אירופה.
צ'ארלי קרסוול הוא בנו של כדורגלן העבר ריצ'רד קרסוול, אשר שיחק עבור לידס יונייטד בתחילת שנות ה-2000 ולאחר פרישתו עמד בראש צוות האימון של אקדמיית הצעירים של המועדון בשנים 2018–2019.
צ'ארלי קרו הוא כדורגלן וולשי המשחק כקשר בקבוצת דונקסטר רוברס מהליגה הראשונה בהשאלה מלידס יונייטד מהפרמייר ליג, ובנבחרת ויילס.
קרו החל את הקריירה שלו בקרדיף סיטי, שם שיחק באקדמיה של המועדון מגיל שבע.
קרו גם ייצג את לידס יונייטד עד גיל 18 בגביע האנגלי לנוער בעונת 2023/2024, וכבש את אחד השערים בניצחון 3–4 בחצי הגמר על מילוול עד גיל 18 ועזר להבטיח את מקומה של לידס בגמר.
ב-12 ביולי 2024 הודיעה לידס יונייטד כי קרו חתם על הסכם ארוך טווח עם המועדון, עד 2028. ב-2 בנובמבר ערך הופעת בכורה כשנכנס כמחליף בדקות הסיום בניצחון 0–3 על פלימות' ארגייל.
ב-15 בינואר 2025 הושאל לדונקסטר רוברס מהפוטבול ליג השנייה עד תום עונת 2024/2025. הוא שותף ב-13 משחקים וסייע לדונקסטר רוברס להעפיל לפוטבול ליג הראשונה מהמקום הראשון בליגה.
ב-6 באוגוסט 2025 קרו הושאל מחדש לדונקסטר רוברס לעונת 2025-26 בליגה הראשונה.
קרו ייצג את נבחרת ויילס מתחת לגיל 15, מתחת לגיל 16, מתחת לגיל 17, מתחת לגיל 18 ועד לגיל 21. הוא שימש כקפטן בכל אחת מנבחרות אלה, עד וכולל מתחת לגיל 18. בשנים 2021–2022 היה קפטן נבחרת וויילס שזכתה בגביע מגן הניצחון.
הוא נבחר כקפטן נבחרת ויילס עד גיל 17 לאליפות אירופה עד גיל 17 של אופ"א 2023, שנערכה בהונגריה.
בשנת 2023 הוא זומן לנבחרת הכדורגל הלאומית של ויילס עד גיל 21 למרות היותו רק בן 16, מה שהוביל אותו לתיוג כ"ילד פלא" על ידי העיתון "Yorkshire Post".
במאי 2024 זומן בפעם הראשונה לנבחרת הבוגרת של ויילס.
הוא ערך את הופעת הבכורה שלו בנבחרת ב-6 ביוני 2024 במשחק ידידות מול נבחרת גיברלטר באסטדיו אלגרבה בפורטוגל.
הוא החליף את צ'ארלי סאבאג' בדקה ה-78 כשהמשחק הסתיים בתיקו 0-0.
לקרו יש משפחה מאנגליה, ובאוקטובר 2023 דווח על גורמים מהתאחדות הכדורגל האנגלית שהביעו עניין בכך שהוא ייצג את אנגליה במקום את ויילס.
צ'ארלס אדוארד סטיוארט , היה הטוען לכתר של בריטניה ואירלנד, וכונה "הנסיך היפה צ'ארלי" (Bonnie Prince Charlie) בשל יפי תארו.
צ'ארלס היה בנו של ג'יימס פרנסיס אדוארד סטיוארט, "הטוען לכתר הזקן", שהיה בנו של ג'יימס השני, מלך אנגליה שהודח מכס המלוכה האנגלי בזמן "המהפכה המהוללת" ב-1688. אמו הייתה פולנייה בשם מריה קלמנטינה סובייסקה.
לאחר מות אביו התכנה צ'ארלס בתואר "המלך צ'ארלס השלישי" ובאנגליה כונה "הטוען לכתר הצעיר".
צ'ארלס נולד ברומא וגודל שם על ברכי הנצרות הקתולית, כשאביו עשה מאמצים להשיב את כתר אנגליה למשפחת סטיוארט.
המורה שלימד אותו באותן שנים היה הסופר הסקוטי אנדרו מייקל רמזי.
ב-1743 נלחם צ'ארלס בקרב דטינגן, שם לחמו כוחות צרפתים וגרמנים כנגד כוחות אנגלים תחת ג'ורג' השני, מלך בריטניה, כחלק מסכסוך אירופי ארוך שכונה "מלחמת הירושה האוסטרית".
שנתיים אחר כך ניסה לפלוש לאנגליה, בשמו של אביו.
ניסיונותיו לעלות על הכס הבריטי היו חלק ממרידות היעקוביטים.
הוא יצא מהעיר נאנט בצרפת, כשהוא נעזר בכוחות צרפתיים, ונחת באיים ההברידיים ב-23 ביולי 1745. כקתולי, צ'ארלס סמך על תמיכת אנשי שבטי הרמה הסקוטית.
הוא אסף מספיק כוחות שאפשרו לו להגיע לאדינבורו, אשר נכנעה לו במהרה.
בספטמבר הצליח להביס כוחות שהיו נאמנים למלך ג'ורג' בקרב פרסטונפנס , ובנובמבר חצה את הגבול לאנגליה בראש 6,500 חיילים.
ואולם הוא נוכח שלא יוכל לקבל עזרה ולהמשיך בתנופה, שכן נמלי הים היו בשליטת בית הנובר, וכך נמנע ממנו לקבל סיוע צרפתי, כנגד לוחמים פרוטסטנטים שהגיעו מהולנד וגרמניה והתנדבו לטובת בית הנובר.
בקרב פאלקירק , עוד ניצח כוחות בריטיים, אך במהרה מצא עצמו מכותר על ידי כוחות עדיפים תחת הדוכס מקמברלנד, בנו של המלך ג'ורג'.
בקרב קלודן, ב-16 באפריל 1746 הושמדו מרבית כוחותיו, והוא נס על נפשו כשהוא מחופש לאישה.
מנוסה זו מתואת בשיר-עם הסקוטי - The Skye Boat Song .
המלטותו של צ'ארלי הפכה לאגדה.
הוא הסתתר בבתים פרטיים, והוברח על ידי המורדת היפהפייה פלורה מקדונלד.
במנוסתו, נאמר כי המציא את הליקר דרמבוי, שהוא תערובת של ויסקי סקוטי עם עשבי תיבול.
הניסיון הכושל לכבוש את המלוכה באנגליה מתואר בספרו של סיר וולטר סקוט 'וויברלי', שגם ראה בניסיון זה ניסיון גדול אחרון לביטוי השאיפות הפוליטיות והתרבות של ה'היילנדרס', וכתב את הספר כמין הספד לאנשי סקוטלנד הישנה והאותנטית.
את שארית ימיו בילה כשהוא שיכור והולל.
אף על פי שנשא ב-1772 את הנסיכה לואיז מסטולברג גדרן, הידועה כרוזנת מאלבני, הנישואים היו כושלים ועקרים.
הוא מת ברומא ונקבר בבזיליקת פטרוס הקדוש בוותיקן.
עם מות אחיו, הנרי בנדיקט סטיוארט, ב-1807 פסה תביעתה של שושלת סטיוארט לתואר מלך אנגליה.
לנסיך הייתה בת בלתי חוקית בשם שרלוט, מפילגשו Clementina Walkinshaw .
צ'ארלס הכיר בה עוד בימי חייו, אך מכיוון שלא נישא לאימה, לא הכירו בה תומכי סטיוארט כטוענת חוקית לכתר.
יש האומרים כי מבת זו ישנם עד היום צאצאים החיים בפולין.
בסדרת הטלוויזיה "איש הנצח" (1992-1998), הנסיך צ'ארלי סטיוארט (סטרואן רודג'ר) מופיע בפרק "Through a Glass, Darkly" (עונה 4, פרק 18).
הסדרה מציגה דמות מורכבת של האיש ההיסטורי, כפי שהיא נתפסת בזיכרונותיו של דאנקן מקלאוד, הגיבור.
צ'ארלי מתואר כמנהיג כריזמטי, שמעורר נאמנות בקרב ההיילנדרים, ובו בזמן מתואר גם כטקטיקן כושל וכאדם פגום מוסרית.
הפרק חוקר גישות מנוגדות כלפי צ'ארלי: דמות אחת רואה בו מדינאי אציל שנקלע למצבים קשים, בעוד דמות אחרת רואה בו שיכור חסר ערך.
תיאור זה מדגיש נושאים רחבים יותר של זיכרון היסטורי ופרספקטיבה, כמו גם את ההשפעה המתמשכת של המרד היעקוביטי על התרבות והזהות הסקוטית.
סר צ'ארלס אוגוסטוס פיצרוי היה קצין בצבא הבריטי ואריסטוקרט, שהחזיק במשרת המושל בכמה קולוניות בריטיות במאה ה-19.
צ'ארלס היה הבן הבכור לגנרל לורד צ'ארלס פיצרוי ופרנסיס מאנדי.
סבו, אוגוסטוס הנרי פיצרוי, הדוכס השלישי מגרפטון, היה ראש ממשלת בריטניה בין השנים 1768–1770.
אחיו למחצה, רוברט פיצרוי, היה חלוץ במדעי המטאורולוגיה, הידרוגרף, הקפטן של אוניית המחקר "ביגל" ומאוחר יותר מושל ניו זילנד.
צ'ארלס זכה לחינוך בבית הספר הארו שבלונדון, לפני שקיבל תפקיד בגדוד משמר הפרשים המלכותי בצבא הבריטי כבר בגיל 16. זמן קצר לאחר שמלאו לו 19 שנה, הגדוד שבו נלחם, לקח חלק בקרב ווטרלו, בו הוא גם נפצע.
הוא נסע לקנדה התחתונה יחד עם דוכס ריצ'מונד ב-1818. ב-11 במרץ 1820, הוא נישא לליידי מארי לנוקס, ביתו של הדוכס מריצ'מונד, זמן קצר לאחר שקודם לדרגת הקפטן.
ב-1825, הוא קודם לדרגת לוטננט קולונל והפך לראש המטה הבריטי בקייפ קולוני (כף התקווה הטובה).
אחרי שנים אחדות בשירות בכף, פיצרוי שב לאנגליה, וב-1831 נבחר להיות ציר בבית הקומונות, כמייצגו של ציבור הבוחרים של בארי סט.
הוא פרש מהפרלמנט ב-1833, וחי חיים שקטים בסופולק כאשר משפחתו משתמשת במוניטין שלה כדי למצוא לו תפקיד מכובד.
מושל אי הנסיך אדוארד ואיי ליווארד
סר צ'ארלס מונה כסגן המושל השמיני של אי הנסיך אדוארד לחופה של קנדה ב-31 במרץ 1837, וקיבל את תואר האביר לפני עזיבתו.
הוא חזר לאנגליה ב-1841, ומונה במהרה למושל של איי ליווארד, ליד איי הודו המערבית עד שנת 1845.
סר צ'ארלס נבחר להיות המושל העשירי של הקולוניה ניו סאות' ויילס על ידי לורד סטנלי ב-1845, וכך הוא ובנו הגיעו לקולוניה המרוחקת על סיפונה של HMS Carysfort ב-2 באוגוסט 1846. אשתו ושאר ילדיהם הצטרפו אליהם מאוחר יותר.
לאחר 16 חודשים בקולוניה, אשתו של סר צ'ארלס, מארי, נהרגה בתאונת כרכרה ב-7 בדצמבר 1847. פיצרוי המוטרד שקל להתפטר ולשוב לאנגליה, אבל מצבו הכלכלי לא אפשר לו לעשות זאת.
ב-1851, הוא קרא לעיירה גראפטון, ניו סאות' ויילס, על שמו של סבו אוגוסטוס פיצרוי, הדוכס ה-3 של גראפטון.
בסופו של דבר, נשאר סר צ'ארלס 8 שנים בניו סאות' ויילס, שבהן התחוללו שינויים רבים בקולוניות הבריטיות באוסטרליה, שהיו הצעדים הראשונים של אוסטרליה להפוך מאוחר יותר לפדרציה.
ב-1853, פיצרוי מונה להיות המושל הבריטי באדמות ואן דימן שבטסמניה, דרום אוסטרליה וויקטוריה - לבסוף הפך להיות המושל הכללי של אוסטרליה, בזמן הקצר לפני הפיכתה הממשית לפדרציה.
באמצעות כוחו הרב שניתן לו בקבלו את תפקידו החדש, היה שותף לדיונים רבים בנושא הקמת הפדרציה האוסטרלית.
1855 הייתה שנה רווית אירועים בשביל סר צ'ארלס פיצרוי.
ב-28 בינואר הוא עזב את אוסטרליה וחזר לאנגליה.
ב-11 בספטמבר, בנו הבכור, אוגוסטוס (קפטן ברגימנט הארטילריה המלכותי) נהרג בעיצומה של מלחמת קרים.
ב-11 בדצמבר, הוא נישא למרגרט גורדון (אלמנתו של סוכן הקרקעות של מלבורן).
סר צ'ארלס אוגוסטוס פיצרוי נפטר בלונדון ב-16 בפברואר 1858 בגיל 61.
צ'ארלס פרנסיס אקסבייר הוא דמות בדיונית מוטאנטית המופיעה בחוברות הקומיקס של אקס-מן ביקום מארוול קומיקס.
פרופסור צ'ארלס אקסבייר הוא מייסד בית הספר לילדים מחוננים אשר משמש כבסיס הפעולה לקבוצת האקס-מן.
הוא המורה הרוחני של הקבוצה, המממן ואחד ממורי בית הספר.
הוא נחשב לאחד המוטאנטים החזקים ביותר שקיימים ביקום מארוול בזכות כוחותיו הטלפתים.
הוא יכול לקרוא, לשלוט ולהשפיע על מוחותיהם של אחרים וכמו כן הוא מסוגל ליצור אשליות מנטליות.
בנוסף ליכולות השכליות בהן התברך, הוא אחד מהחוקרים המובילים בעולם בתחום הגנטיקה, מוטציה ומניפולציות מנטליות.
למרבית שנות הופעותיו בקומיקס, פרופסור אקס נכה בפלג גופו התחתון והוא מסוגל להתנייד רק בעזרת כיסא גלגלים.
הוא המציא את מתקן ה"סרברו" ואמצעים נוספים המאפשרים לו להגביר את כוחותיו המנטליים ולאתר אנשים הנושאים את גן האקס.
דמותו של פרופסור אקס מדורגת במקום ה-22 ברשימת גיבורי-העל הגדולים, לפי IGN.
לפי "ביזנסוויק", דמותו של אקסבייר נחשבת לאחת מעשר הדמויות הבדיוניות האינטליגנטיות ביותר בשוק הקומיקס האמריקאי.
לדמותו של פרופסור אקס תפקיד חשוב ומרכזי של מורה דרך או מנחה בסדרות האנימציה השונות של חברת מארוול, ביניהן "אקס-מן: סדרת האנימציה", "אקס-מן: אבולוציה", "וולברין והאקס-מן" ו"אקס-מן 97".
השחקן פטריק סטיוארט מגלם את דמותו המבוגרת בסרטי הלייב אקשן "אקס-מן", בעוד ג'יימס מק'אבוי מגלם את דמותו הצעירה.
לאחר שאולפני מארוול קנו חזרה את זכויות זיכיון האקס-מן מפוקס המאה ה-20, סטיוארט שב לגלם את דמותו של אקסבייר בסרט היקום הקולנועי של מארוול "דוקטור סטריינג' בממדי הטירוף", וישוב לגלם אותו בסרט "Avengers: Doomsday".
שאיפותיו של אקסבייר הם לקדם את זכויות המוטאנטים, לעזור ולגשר בין הדו-קיום של המוטאנטים ובני האדם ולהגן עליהם מפני בני אדם הרוצים ברעתם.
בנוסף, אקסבייר שואף להגן על החברה מפני מוטאנטים אנטגוניסטים, כדוגמת חברו הוותיק מגנטו, מנהיג מוטאנטים שתואר בתחילה כנבל-על אך בהמשך הפך לאנטי-גיבור.
כדי להשיג מטרותיו, אקסבייר ייסד את בית הספר לתלמידים מחוננים ע"ש אקסבייר כדי ללמד מוטאנטים צעירים לחקור ולשלוט בכוחותיהם.
קבוצת התלמידים הראשונה שלו הייתה לקבוצת האקס-מן המקורית (סייקלופס, ג'ין גריי, אייסמן, חיה ואנג'ל).
תלמידיו מחשיבים אותו לאיש חזון ואת משימתם הכוללת ל"חלומו של אקסבייר".
דמותו גם מיוחסת מאוד ביקום מארוול, זוכה לכבוד על ידי ממשלות העולם ונאמנה לקבוצות גיבורי-על כהאוונג'רס וארבעת המופלאים.
אולם, לאקסבייר קיימת שיטת פעולה מניפולטיבית שגרמה לו לחיכוכים רבים עם בני בריתו ותלמידיו.
לעיתים קרובות, אקסבייר הוא הדובר הראשי לענייני זכויות המוטאנטים והסמכות העליונה אליה גיבורים ניגשים למתן עצה.
למרות זאת, הסטטוס שלו כמוטאנט וכמנהיג האקס-מן נחשף לראשונה לציבור בקשת הסיפור "ה' עבור הכחדה" של הכותב גרנט מוריסון משנת 2001. במשך ההיסטוריה של הקומיקס, קבוצת האקס-מן כמעט ואינה פועלת ללא נוכחותו של אקסבייר.
במספר חוברות, נראה כי לאקסבייר קיים צד אפל שחבוי בו ואותו הוא מנסה להדחיק.
אחת מההופעות הבולטות ביותר של אספקט זה של הדמות היא באירועי הקרוסאובר "סאגת אונסלוט", בהם האנטגוניסט של הסיפור הוא תוצרתו של אותו צד אפל.
בנוסף לכך, ישותו של אונסלוט נוצרת כאשר אקסבייר מבצע את אחת מפעולותיו האלימות ביותר: הוא מוחק את זכרונו של מגנטו.
אקסבייר מתברר גם כדמות סודית ומניפולטיבית, וזאת כאשר באותה סאגת סיפורים חברי האקס-מן מגלים את "הפרוטוקולים של אקסבייר", שמתארים כיצד להרוג רבות מהדמויות אם יגיע הצורך לכך, כולל את אקסבייר עצמו.
כאשר אקסבייר גילה שחדר הסכנה בו מתאמנים חברי האקס-מן מתפתח לכדי ישות תבונתית, הוא בוחר ללכוד אותו ולערוך בו ניסויים במשך שנים.
סייקלופס קרא לכך "דיכויים של חיים חדשים" ומשווה זאת ליחסה של האנושות למוטאנטים.
אולם בהמשך מתברר כי אקסבייר כלל לא התכוון שחדר הסכנה יפתח חיים תבונתיים וכי הייתה זו תאונה.
אקסבייר חיפש דרך לשחרר את סכנה, אך לא מצא אפשרות לשחרר אותה מבלי למחוק את תבונתה.
האידאולוגיה של אקסבייר לפציפיזם ולהטמעה תרבותית עומדים בניגודיות לזו של מגנטו.
לשניים יש מערכת יחסים מורכבת כשני מנהיגים בעלי שתי אידאולוגיות שונות.
הכותב כריס קלרמונט - שהגה את סיפור המקור של מגנטו וגם את היחסים בין השניים - מידל את אפיונו של אקסבייר על דמותו של דוד בן-גוריון, ואת מגנטו על דמותו של מנחם בגין.
זאת ועוד, דמותו של אקסבייר ופעולותיו משמשים כאלגוריה למרטין לותר קינג ואל התנועה האפרו-אמריקאית לזכויות האזרח.
לפי דבריו של היוצר סטן לי, חזותו של אקסבייר שואבת השראה מהשחקן זוכה פרס אוסקר יול ברינר.
אקסבייר נולד בעיר ניו יורק לבריאן ושרון אקסבייר.
אביו היה מדען מכובד ועשיר לגרעין האטום.
אחרי שאביו מת בתאונה, שותפו לעבודה קורט מארקו ניחם את אמו האבלה ולבסוף התחתן עמה.
כשכוחותיו הטלפתיים של צ'ארלס התפתחו לראשונה, הוא גילה שלקורט אכפת רק מכספה של אמו.
לאחר החתונה, קורט עבר לגור יחד עם בנו קיין בבית משפחת אקסבייר.
קיין נהג להוציא את תסכוליו הרבים וחוסר ביטחונו על אחיו החורג.
צ'ארלס השתמש בכוחותיו הטלפתיים כדי לקרוא את מוחו של קיין ולמדוד את היקף הנזק הפסיכולוגי שלו, מה שרק הכעיס יותר את קיין והפך אותו לאגרסיבי כלפיו.
שרון מתה מעט לאחר מכן, ובין קיין לצ'ארלס התפתחה קטטה ומעבדתו של קורט התפוצצה.
קורט הרחיק את הילדים מהסכנה, אך מת מפצעיו, לא לפני שהתוודה כי היה אחראי במידה מסוימת למותו של בריאן.
בזכות כוחותיו וחוכמתו הרבה, אקסבייר הצעיר הפך לתלמיד מחונן ולאתלט, אם כי הוא ויתר על אתלטיקה משום שהרגיש שכוחותיו מקנים לו יתרון ואין הדבר הוגן.
עד לרגע שבו אקסבייר סיים את לימודיו, הוא איבד את שיערו בעקבות השימוש בכוחותיו.
בגיל 16 הוא סיים את הלימודים בהצטיינות באוניברסיטת הרווארד וקיבל תארים בגנטיקה, ביופיזיקה ופסיכולוגיה.
לאחר שנתיים של התמחות באוניברסיטת אוקספורד, אקסבייר התמנה לעוזר פרופסור באוניברסיטת קולומביה.
גרסה שונה של האירועים מוסיפה לציין כי ההתמחות באוניברסיטת אוקספורד הצילה את אקסבייר משנים של התעללות.
עם סיום התואר האקדמי, אקסבייר הכיר לראשונה נערה סקוטית ומדענית לגנטיקה בשם מוירה קינרוס, והתאהב בה.
השניים הסכימו להינשא, אך אקסבייר גויס למלחמת קוריאה יחד עם אחיו קיין.
בשנותיו בצבא, אקסבייר נודע כמי שהשתתף במשימות חיפוש והצלה יחד עם אביה של קיטי פרייד, כרמן.
כמו כן, הוא היה עד להפיכתו של אחיו קיין לג'אגרנוט כאשר זה האחרון נגע באבן אודם מסתורית במקדש תת-קרקעי.
במהלך המלחמה, אקסבייר קיבל מכתב ממוירה ובו היא הודיעה לו שהיא נפרדת ממנו.
אקסבייר גילה בהמשך כי היא נישאה לחבר ותיק בשם ג'וזף מק'טאגרט, שנהג להתעלל בה.
אקסבייר נותר שבור ומדוכא לאחר שמוירה ביטלה את אירוסיהם ללא כל הסבר.
הוא ערך מסעות ברחבי העולם לאחר שהשתחרר מהצבא.
בקהיר, הוא פוגש בכייסת צעירה בשם אורורו מונרו ובמלך הצללים, מוטאנט חזק ביותר שהתחזה לראש ארגון פשע מצרי בשם אמאל פארוק.
אקסבייר הביס את מלך הצללים ונמלט ממנו בעור שיניו.
עימות זה הביא את אקסבייר להחלטה להקדיש את חייו להגנה על האנושות מפני מוטאנטים רעים ולשמור על מוטאנטים חפים מפשע מפני דיכוי בני האדם.
אקסבייר ביקר את חברו דניאל שומרון, שמטפל במרכז שיקום לנפגעי השואה בחיפה, ישראל.
שם הוא הכיר את אריק לנשר (מגנטו לעתיד), ניצול שואה שעובד כמתנדב במרכז, ואת גבריאל הולר, אשה שנפלה לתרדמת בעקבות אירוע טראומתי שעברה.
אקסבייר השתמש בכוחותיו כדי לשחרר אותה מכבליה המנטליים, והשניים מתאהבים.
הוא ולנשר נעשים לחברים טובים, אם כי אין הם מגלים אחד לשני את דבר היותם מוטאנטים.
השניים נהגו לערוך דיונים ארוכים והעלו השערות מה יקרה אם האנושות תעמוד בפני גזע של אנשים בעלי כוחות-על.
בעוד אקסבייר נשאר אופטימי, ניסיונו המר של לנשר כניצול שואה גרם לו להאמין שהאנושות תדכא את הגזע החדש הזה כשם שהיא עשתה לבני מיעוטים נוספים.
כאשר הברון וולפגנג פון סטרוקר הנאצי וסוכני ארגון הידרה המרושע שלו חטפו את גבריאל הולר משום שהיא יודעת את מיקום מסתור הזהב שלהם, שני החברים מגלים זה לזה את כוחותיהם כאשר לנשר מנסה להרוג את סטרוקר, אך אקסבייר עוצר בעדו.
לנשר מוצא שדיעותיהם בנושא יחסי בני אדם-מוטאנטים מנוגדות, והוא עוזב עם הזהב.
אקסבייר נשאר בישראל למשך זמן מה, אך הוא וגבריאל נפרדים למרות שהוא אינו מודע לכך שהיא בהיריון עם ילדו, דייוויד צ'ארלס הולר (המוטאנט לעתיד לגיון).
בעיירה מוזרה ליד הרי ההימלאיה, אקסבייר נתקל בחייזר בשם לוציפר, שמשמש כמשקיף עבור גזע פולש.
אקסבייר מסכל את תוכניתו, אך לוציפר מפיל אבן גדולה על רגליו של אקסבייר ומשתק אותן.
לאחר שלוציפר עוזב, אישה צעירה בשם סייג' שומעת את זעקותיו הטלפתיות של אקסבייר לעזרה, מצילה אותו ומביאה אותו למקום מבטחים.
בין השניים מתפתחת ברית רבת שנים.
אקסבייר מובהל לבית חולים בהודו, שם מטפלת בו אחות אמריקאית בשם אמיליה ווייט עד להחלמתו.
השניים מתאהבים ועוברים לגור יחדיו בבומביי.
היא מגלה את מחקריו בנושא מוטציה ומוטרדת מכך, היות שהיא מוטאנטית, אך נרגעת כאשר הוא מגלה לה כי גם הוא מוטאנט.
הם עוברים להתגורר באחוזת משפחתו בארצות הברית.
עם גיוסו של סייקלופס, אמיליה עוזבת אותו משום שהיא מאמינה שמוטאנטים צריכים לשמור על פרופיל נמוך, בעוד אקסבייר מתחיל לגייס אותם למטרה אותה היא מחשיבה כאבודה מראש.
אקסבייר מנסה לאלץ אותה להישאר באמצעות כוחותיו המנטליים, אך עד מהרה הוא מתבייש בכך ומשחרר אותה לדרכה.
בהמשך, היא הופכת לחברת "השוליות" של מגנטו.
במהלך השנים, אקסבייר עשה לעצמו שם של גנטיקאי ופסיכולוג ידוע.
מסיבה זאת, משפחת גריי פנתה אליו כאשר בתם ג'ין נכנסה למצב קטטוני.
אקסבייר אימן אותה בשימוש בטלקינזיס ודיכא בה את יכולותיה הטלפתיות עד אשר היא תגדל.
באותו זמן, אקסבייר התחיל לעבוד עם מומחה למוטציה בשם קארל לייקוס, וגם עם מוירה מק'טאגרט, שבונה תחנת מחקר למוטאנטים באי מיואר.
הוא מתייעץ עמה בקשר למגויסיו לכוח התקיפה האישי שלו - קבוצת האקס-מן - ביניהם נמנים קורט ווגנר, פיוטיר רספוטין, פייטרו וונדה מקסימוף ואורורו מונרו.
הוא גם מאמן את סייג' לצורך ריגול אחר סבסטיאן שו.
אקסבייר הקים את בית הספר לילדים מחוננים, המשמש כמקום מפלט למוטאנטים צעירים ועוזר להם לשלוט בכוחותיהם.
בנוסף, הוא מבקש לטפח את יחסי בני האדם והמוטאנטים על ידי שימוש בקבוצת האקס-מן כדוגמה למעשים טובים וכוונתו טובה.
באמצעות ההון אותו ירש, אקסבייר משתמש באחוזת משפחתו שבמרכז סיילם, מחוז וסטצ'סטר, ניו יורק כבסיס מבצעים הכולל מתקנים טכנולוגיים כמו "חדר הסכנה" (חדר אימונים) ו"סרברו" (מתקן לאיתור מוטאנטים).
חמשת תלמידיו המקוריים כוללים את סייקלופס, ג'ין גריי, חיה, אייסמן ואנג'ל, והוא שולח אותם להילחם נגד חברו הוותיק מגנטו.
מאז מפגשם האחרון, מגנטו הפך לחסיד עליונותם של המוטאנטים על בני האדם, ולהשתלטות המוטאנטים על האנושות כפתרון היחידי נגד דיכוי.
הוא הקים את אחוות המוטאנטים, שהתעמתה רבות עם קבוצת האקס-מן של אקסבייר.
כאשר האנתרופולוג בוליבר טראסק מעלה את סוגיית המוטאנטים כבעיה, אקסבייר מתעמת מולו בדיון טלוויזיוני.
אולם, בדיון זה הוא מצטייר כיהיר, וטראסק שולח את זקיפי הסנטינל הרובוטיים כדי להשליט טרור במוטאנטים.
קבוצת האקס-מן נשלחת לעצור אותם, וטראסק מבין את חומרת מעשיו מאוחר מדי, כאשר הוא נהרג בידי יצירותיו.
אקסבייר מקים קבוצת אקס-מן חדשה כדי להציל את חברי הקבוצה המקורית שנפלו בשבי על האי התבונתי קרקואה.
קבוצה זו כללה תלמידים של מוירה מק'טאגרט, ביניהם נמנה אחיהם האובד של סייקלופס והאבוק, וולקן.
חברי הקבוצה נהרגו לכאורה לאחר שהצילו את סייקלופס.
לאחר שובו של סייקלופס, אקסבייר מסיר את זכרונותיו מכך שפגש את אחיו והיה עד למותו.
לאחר מכן, אקסבייר הקים קבוצת אקס-מן חדשה.
קבוצתו החדשה של אקסבייר כללה את באנשי, קולוסוס, נייטקרולר, סטורם, וולברין, סאנפייר ות'אנדרבירד.
לאחר משימתם הראשונה, חברי הקבוצה המקורית פרט לסייקלופס עזבו את האחוזה משום שהם האמינו כי הם לא שייכים לשם יותר, ואקסבייר הדריך את הקבוצה החדשה.
אקסבייר יוצר קשר מנטלי בין-גלקטי עם הנסיכה לילנדרה מאימפריית השי'אר.
הם נפגשים ומתאהבים, ולילנדרה מבקשת ממנו לעזור בעצירתו של אחיה המטורף, הקיסר ד'קאן.
לאחר שג'ין גריי חוזרת מהארץ הפראית ומוסרת לו שהאקס-מן מתים, הוא סוגר את בית הספר ועורך מסע לממלכתה של לילנדרה, שם היא מוכתרת לקיסרית.
במהלך שהותו שם, אקסבייר חש בשינוי שחל בג'ין גריי, עוזב חזרה לכדור הארץ ונוטל מחדש את המנהיגות על קבוצת אקס-מן.
ג'ין גריי הופכת לפניקס האפלה ומשמידה כוכב מאוכלס באימפריית השי'אר.
לצ'ארלס כואב להיות בצד המנוגד ללילנדרה, אך אין לו ברירה אלא להתעמת מול המשמר הקיסרי של השי'אר על גורלה של הפניקס.
רק בעזרתה של ג'ין גריי, שנלחמת באישיותו העוצמתית של כוח הפניקס, הוא יוצא כשידו על העליונה.
לאחר מכן, ג'ין מתאבדת כדי למנוע מעצמה לסכן אחרים.
כאשר האקס-מן נלחמו בגזע חייזרי בשם "הזן" (The Brood), אקסבייר נלכד ונשלט על ידם.
בתקופה זו, אקסבייר הקים קבוצת מוטאנטים צעירים שנודעת בשם המוטאנטים החדשים, ואשר נועדו בחשאי להפוך לאמצעי הרבייה של הגזע החייזרי.
האקס-מן גילו זאת וניסו לשחרר אותו מכבליו, אך מלכת החייזרים שלטה בגופו.
למרות זאת, נשמתו נותרה שלמה, והאקס-מן עבדה יחד עם חבורת הסטארג'אמרס כדי להכניע את המפלץ החייזרי.
הדרך היחידה להשיב את אקסבייר לקדמותו הייתה לשבט את גופו בעזרת רקמות שאותן תרם, ולהעביר את תודעתו אליו.
שיבוט זה תיפקד כרגיל, כולל רגליים תקינות, אך הכאב הפסיכוסומטי שאותו חש אקסבייר לאחר שחי שנים רבות כמוגבל התחילו להשפיע עליו.
במשך זמן מה הוא הצטרף לאקס-מן במשימות שטח, אך בסופו של דבר החליט שמקומו בבית הספר כמורה של המוטאנטים החדשים.
לאחר שלקח משרת הוראה באוניברסיטת קולומביה, אקסבייר נפצע אנושות לאחר שהיה קורבן לפשע שנאה.
קבוצת המוטאנטים תת-קרקעית בשם "מורלוקים" ומנהיגתה קאליסטו הביאו אותו למקום מבטחים והשיבו אותו לבריאות חלקית.
הוא שב לנהל חיים תקינים, אך הסתיר מהאחרים את מצב בריאותו.
באי מיואר, אקסבייר פגש בגבריאל הולר, אהובתו לשעבר.
הוא גילה שלשניים יש ילד במשותף.
הילד, דייוויד, הוא אוטיסט הסובל מהפרעת זהות דיסוציאטיבית וברשותו מגוון כוחות מנטליים כמו שיש לאביו.
לאחר שעזר לו ולקבוצתו להימלט משליטתו המנטלית של דייוויד, הוא מבטיח לדאוג לצרכיו.
כאשר מגנטו מחליט לכפר על עוונותיו, הוא נכלא ועומד למשפט, ואקסבייר עומד לצד חברו הוותיק.
במהלך המשפט, ילדיו של הברון סטרוקר - אנדריאה ואנדריאס - מתקיפים את אולם הדיונים ואקסבייר נפצע אנושות.
כשהוא עומד למות, הוא מבקש ממגנטו ההמום לטפל בקבוצת האקס-מן במקומו.
לילנדרה, שחולקת בקשר מנטלי עם אקסבייר, חשה בסכנה לקיומו ויחד עם קורסאייר לוקחת את אקסבייר עמם כדי שהטכנולוגיה המתקדמת של השי'אר תרפא אותו.
אקסבייר משאיר את בית הספר לניהולו של מגנטו, אך כמה מהתלמידים אינם מוכנים לסלוח לאויבם הוותיק.
סייקלופס מפסיד את הנהגת הקבוצה לטובת סטורם, ועוזב כדי להצטרף לארבעת חברי אקס-מן המקורית ולהקים את קבוצת אקס פקטור.
בינתיים, אקסבייר משמש כחלק מחברי קבוצת סטארג'מרס ומלווה את לילנדרה מרגע שהייתה בגלות ועד לתפיסת הקיסרות מחדש בעולם הבית של השי'אר.
שירת התליין, סאגת האי מיואר
במבוא לאירועי "מבצע סופה גלקטית", אקסבייר נכלא בידי גזע הסקרול משנה הצורה בזמן פלישתם לאימפריית השי'אר.
הוא נמלט משביו ושב לתפקיד ניהולן של שתי קבוצות האקס-מן.
ב"סאגת האי מיואר", עמוד השדרה של אקסבייר מנופץ בעת קרב עם יריבו הוותיק מלך הצללים, והוא שב למצבו הקודם.
בחודשים הבאים, אקסבייר בונה מחדש את אחוזתו שנבנתה בעבר בעזרת טכנולוגיית השי'אר.
בשעה שאקסבייר נושא נאום בעד זכויות המוטאנטים, סטרייף כמעט ומתנקש בחייו, כשהוא מחופש לקייבל, לאחר שהודבק בוירוס הירושה הטכנו-אורגני.
מסיבות שאינן ידועות, אפוקליפס מציל את חייו.
התחושה ברגליו חוזרת כתוצאה מכך לזמן קצר, והוא מקדיש את זמנו למגויסת הצעירה החדשה בקבוצה, ג'ובילי.
למשך זמן מה, אקסבייר משמש כמארחה של הישות העוצמתית אונסלוט.
אונסלוט הוא תוצרתו של קרב אותו ערך אקסבייר עם מגנטו, שבו מגנטו קרע את שלד האדמנטיום מגופו של וולברין, ואקסבייר הזועם מחק את זכרונו של מגנטו והכניס אותו לתרדמת.
אונסלוט נולד מהטראומה המנטלית של אקסבייר, שהשתמש בכוחותיו בצורה כה אלימה, בשילוב עם זעמם המודחק שלו ושל מגנטו.
אונסלוט זורע הרס ברחבי מנהטן, עד אשר מרבית גיבורי-העל משמידים אותו, ביניהם האוונג'רס, ארבעת המופלאים והענק הירוק.
בסיום הקרב, אקסבייר נותר ללא כוחות הטלפתיה שלו ובשל רגשות האשם על מעשיו, הוא עוזב את האקס-מן ונכלא.
הוא חוזר לקבוצה לאחר אירועי "מבצע אפס סובלנות", בהם הוא נדהם לנוכח המעשה האכזרי של מסירתו לידיו של באסטיון שונא המוטאנטים, ונקלע לעימות עם קבוצת אקס-מן כפילה.
לאחר שמגנטו מתעמת מול האקס-מן, האו"ם מסכים להעניק למגנטו אוטונומיה מלאה על שטח האי ג'נושה.
וולברין זועם על כך שאקסבייר עוצר בעדו מלנקום ביריבם אשר גרם לקריעת שלד האדמנטיום ממנו.
בהמשך, השניים נתקעים במימד אחר שחוקי הפיזיקה שבו שונים, ועליהם לעבוד במשותף כדי להימלט ממנו.
הנבל אפוקליפס חוטף את "התריסר", קבוצת מוטאנטים רבי עוצמה אשר אקסבייר נמנה ביניהם, והכוללת גם את מגנטו, סייקלופס, פניקס, אייסמן, פולאריס, סטורם, קייבל, בישופ, סאנפייר, מיקאיל רספוטין והמונולית האנושי, שכוחם המשולב יעניק לו אומניפוטנטיות.
בעזרתם של מוטאנטים מגזע הסקרול משנה הצורה, אפוקליפס מובס, ואקסבייר מאמן קבוצת צעירים מאותם מוטאנטים, שידועים בשם "צוות קיי" (Cadre K), כדי לשחרר אותם מאלה הרוצים בדיכויים.
בהמשך, אקסבייר חזר לחקור את וירוס הירושה.
מיסטיק ואחוות המוטאנטים שלה מנחילים מתקפה קטלנית על האי מיואר בעזרת גרסה שונה של וירוס הירושה, כתגובה על מסע הבחירות של הסנטור רוברט קלי שונא המוטאנטים.
מיסטיק מפוצצת את מתחם המעבדה של מוירה מק'טאגרט, וזו האחרונה נפצעת במצב אנוש.
אקסבייר נפגש עם מוירה במישור האסטראלי ומשיג ממנה מידע על וירוס הירושה, אך הוא אינו רוצה לעזוב אותה לבדה.
אם ג'ין גריי לא הייתה מושכת אותו בחזרה למציאות, אקסבייר היה מת יחד עם אהובתו הראשונה, שמציינת כי אין לה כלל חרטות על מעשיה.
בשעה שרשימותיה של מוירה מק'טאגרט עוזרות לחיה לסנתז תרופה לווירוס הירושה, וקולוסוס מקריב את חייו לצורך שחרורה, רבים מהמוטאנטים הנגועים בג'נושה נרפאים בין לילה, ובכך מספקים למגנטו שליט ג'נושה צבא כדי להתחיל מלחמת עולם שלישית.
מגנטו דורש מממשלות העולם להכיר בו כמנהיגם.
הוא חוטף את אקסבייר וצולב אותו לכיכר מגדה על מנת שכולם יראו.
אמיליה ווייט, חברה נאמנה בקבוצת "השוליות" של מגנטו ומאהבתו לשעבר של אקסבייר, אינה מסוגלת לצפות באהובה לשעבר נענש בכזו דרך, ומשחררת אותו.
משום שקבוצת האקס-מן איננה בנמצא, ג'ין גריי וקבוצת חניכים מספקים הסחת דעת בזמן שוולברין מוציא את קרביו של מגנטו, בטרם אקסבייר יצליח להתערב.
קסנדרה נובה, גאולתו של ג'אגרנוט
אחותו התאומה והמרשעת של אקסבייר, קסנדרה נובה, פוקדת על זקיפי סנטינל להשמיד את אומת המוטאנטים הריבונית ג'נושה.
מגנטו ככל הנראה מת יחד עם שאר התושבים.
לאחר מכן, נובה משתלטת על גופו של אקסבייר, ובאמצעותו היא מגלה לעולם אודות המוטציה של אחיה.
אקסבייר התכוון לעשות זאת לפני שערך מסע לחלל, אך לא רצה ללכלך את המוניטין שצבר.
קבוצת האקס-מן מצליחה להשיב את אקסבייר למצבו הרגיל, אך לילנדרה מבטלת את נישואיה אליו משום שהיא מאמינה שרק אסונות נגרמים לאימפריית השי'אר בגלל מעורבותה עם האקס-מן.
בתקופה זו, מוטאנט בשם קסורן מצטרף לקבוצה ובעזרת כוחות הריפוי שלו מרפא את רגליו המשותקות של אקסבייר.
כשהאקס-מן עונים לקריאת מצוקה מאי שומם בסקוטלנד, הם מופתעים למצוא את ג'אגרנוט חסר אונים וללא כל מחסה, משום שכל האי הושמד בידי שותפו לפשע טום קאסידי השחור, שמת.
אקסבייר פונה מנטלית אל אחיו החורג ומציע לו מקום באחוזה, וקיין מסכים בלית ברירה.
במשך השבועות הבאים, ג'אגרנוט חוזר למוטב ומצטרף לאקס-מן.
אקסבייר מגלה שאביו של קיין העדיף את אקסבייר מאשר את בנו, וכי שני הבנים חשבו שמגיעה להם ההתעללות אותה עברו מידי קורט - קיין האמין בכך משום שאביו אהב יותר את בנו של אחר, ואקסבייר הרגיש אשם שהוא מפריע.
לכן, זו הסיבה מדוע השניים לא עצרו את קורט בעזרת כוחותיהם.
תאגיד אקס, בגידתו של "קסורן", דיינג'ר
כעת שכוחותיו של אקסבייר הם נחלת הציבור, הוא נואם בפומבי על הסובלנות כלפי מוטאנטים.
הוא גם מייסד את תאגיד אקס, עם סניפים בכל רחבי העולם, שמטרתו לשמור על זכויות המוטאנטים ולעזור להם בעת צרה.
בית הספר לילדים מחוננים פותח את שעריו למוטאנטים באשר הם.
תלמיד בשם קוונטין קווייר וחברים מכנופייתו גורמים למהומה, וכתוצאה מכך הוא ושניים מחבריו נהרגים.
אקסבייר אינו בטוח יותר לגבי תוקף חלומו, ולכן מחליט לסור מתפקידו כמנהל בית הספר ומעביר את התפקיד לג'ין גריי.
קסורן מגלה את עצמו כמגנטו, שלא מת בפשיטתם של הזקיפים הרובוטיים בג'נושה.
הוא גורם לשיתוקו של אקסבייר מחדש, חוטף אותו ומשמיד את אחוזת אקס.
קסורן/מגנטו מתקיף את העיר ניו יורק, וסייקלופס, פנטומאקס והאחרים מתעמתים מולו.
וולברין עורף את ראשו של קסורן/מגנטו, לא לפני שזה האחרון הורג את ג'ין באמצעות שבץ אלקטרומגנטי.
עם מותה של ג'ין גריי, אקסבייר מותיר את ניהולה של האחוזה לסייקלופס ואמה פרוסט ונוסע לג'נושה לקבור את קסורן/מגנטו.
שם הוא פוגש במגנטו האמיתי, ששרד באופן מסתורי את מתקפתה של נובה.
השניים פותרים את חילוקי הדעות ביניהם, מנסים לחדש את החברות, ומנהיגים קבוצת מוטאנטים בשם אקסקליבר הג'נושית כדי לבנות מחדש את אומת ג'נושה ולהשיב את הסדר על כנו.
בחזרה באחוזת אקס, חדר הסכנה בעל המציאות הווירטואלית בו מתאמנים האקס-מן מקבל בינה מלאכותית, ו"היא" קוראת לעצמה בשם "דיינג'ר" (סכנה).
היא לובשת צורה אנושית, מתקיפה את האקס-מן ויוצאת להרוג את אקסבייר.
בעזרתו של מגנטו, אקסבייר הודף את התקפותיה של דיינג'ר עד אשר האקס-מן מגיעים.
דיינג'ר עוזבת, לא לפני שמגלה לקולוסוס שאקסבייר ידע על הבינה המלאכותית מאז ששידרג אותה.
אקסבייר מתבייש בעובדה זו ואומר שעד לרגע בו הבין מה מתרחש, הוא לא ראה דרך פעולה אחרת בה עליו לנקוט.
קבוצת האקס-מן נגעלת ממעשיו ועוזבת.
ונדה מקסימוף, בתו של מגנטו, נתקפת בהתמוטטות עצבים והורגת כמה מחברי האוונג'רס.
מגנטו מביא אותה לאקסבייר ומבקש ממנו שישתמש בכוחותיו הטלפתיים כדי לעזור לה.
אקסבייר נעזר בדוקטור סטריינג' ובקסנדרה נובה, אולם אינו מצליח לטפל בה.
הוא מארגן פגישה בין האקס-מן לאוונג'רס כדי להחליט על גורלה.
אחיה קוויקסילבר מאמין שהם מעוניינים להרוג אותה ומגיע לג'נושה כדי לשכנע את ונדה לתקן את העוולות אותן גרמה בכך שהיא תשתמש בכוחותיה כדי לשנות את מרקם המציאות.
הוא מאלץ אותה להראות לו את משאלות ליבה לגבי מגנטו, האקס-מן והאוונג'רס החדשים, והיא משתמשת בכוחותיה כדי להפוך אותן למציאות.
הודות למגנטו, עולם חדש זה הוא המקום בו המוטאנטים הם הזן השליט, האנושות היא הזן הנשלט, ומגנטו שולט על כולם ביד רמה.
במציאות זו, ההוכחה היחידה לקיומו של אקסבייר היא מצבה חבויה בארמונו של מגנטו, ובה נחרט "הוא מת כדי שג'נושה תחיה".
אחרי שהמוטאנטית ליילה מילר משיבה את זכרונותיהם של כמה מחברי האקס-מן והאוונג'רס, הם עושים את דרכם לג'נושה ומגלים שבקברו של אקסבייר אין כל גופה.
לאחר קרב ביניהם לבין בית מגנוס, ונדה משנה את המציאות חזרה, אולם במחיר הפשטת כוחותיהם של רבים מהמוטאנטים.
המוטאנטים הופכים לזן בסכנת הכחדה, וכוחותיהם האבודים מצטברים לכדי מסת אנרגיה בשם "הקולקטיב".
עם השבת המציאות על כנה, אקסבייר עדיין נעדר והאקס-מן אינם מסוגלים לאתר אותו בעזרת סרברו.
שחרור האנרגיה בסוף אירועי "בית אם" מביא להחזרתו לחיים של וולקן, אחיהם האובד של סייקלופס והאבוק.
אקסבייר חוזר וכוחותיו מופשטים ממנו, אך הוא מסוגל ללכת.
הוא מגלה לקבוצה כי בעבר הוא אסף ואימן קבוצת אקס-מן שחבריה כוללים תלמידים של מוירה מק'טאגרט, וביניהם וולקן.
לאחר שוולקן מתקיף את האקס-מן, הוא נמלט לחלל ואקסבייר בעקבותיו כדי למנוע ממנו לנקום באימפריית הש'יאר.
אקסבייר נזרק לתוך גביש המק'קראן (ממצא עתיק המחבר בין כל המציאויות, שכוח הפניקס הוא המגן עליו) ויכולות הטלפתיה שבות אליו.
בהמשך, גם אונסלוט מוחזר לחיים.
כשאקסבייר חוזר לכדור הארץ, הוא מתחיל לחפש אחר מוטאנטים אבודים כמו מגנטו.
חיפושו מופסק כאשר קבוצת האילומינטי בה הוא נמנה מחליטה לשלוח את הענק הירוק לגלות בחלל בעקבות התפרצויותיו האלימות, שגרמו למותם של אנשים רבים.
החלטתם של חברי האילומינטי בוצעה ללא ידיעתו של אקסבייר, אך הוא מודה בפניו שהיה מסכים לכך אם ישנו סיכוי שברוס באנר יחלים משינוי הצורה לענק.
אקסבייר מתכוון להיכנע לענק, אך כאשר הענק הירוק רואה את בית הקברות הגדול שבאחוזת אקס, בו קבורים המוטאנטים שנהרגו לאחר אירועי "בית אם", הוא מבין שהמוטאנטים סבלו מספיק ועוזב את האחוזה.
בשעה שאקסבייר משתמש במתקן לאיתור מוטאנטים סרברה, הוא מאתר מוטאנט כה חזק עד שהוא שורף את המעגלים של סרברה.
הוא מבקש מסייקלופס לשלוח צוות שיחקור את מיקומו של המוטאנט.
כשהקבוצה חוזרת בידיים ריקות, אקסבייר מתווכח עם סייקלופס על כי לא אמר לו ששלח צוות גם לחקור את הימצאם של חברי "השוליות".
סייקלופס אומר לו בתגובה שהוא לא צריך את אקסבייר בשביל לנהל את האקס-מן.
זאת ועוד, אקסבייר מפקפק בהחלטתו של סייקלופס בנוכחות תלמידיו לשלוח את קבוצת אקס פורס כדי לרדוף אחר בנו קייבל.
הדבר מוביל את סייקלופס להודיע שאקסבייר מהווה הסחת דעת מתמדת ושעליו לעזוב את האחוזה.
אקסבייר מקבל הודעה מקייבל, שאיבד את עקבותיה של התינוקת שרק נולדה הודות למעשיו הבוגדניים של בישופ.
בישופ בתורו איבד את התינוקת לקבוצת המשוטטים.
קייבל אומר לאקסבייר שהוא היחיד שיכול לעזור לו להציל את העתיד.
בקרב האחרון, אקסבייר נורה בשוגג בראשו בידי בישופ וגופתו נעלמת.
סייקלופס מפרק את קבוצת האקס-מן.
אקסבייר שורד את היריה, אך נותר בתרדמת.
הוא נחטף בידי אקסודוס, טמפו וקארימה שאפאנדר.
אקסודוס מנסה לרפא את אקסבייר, אך זה האחרון נלחם בו באופן טלפתי.
נואש, אקסודוס מבקש את עזרתו של מגנטו, שעדיין חסר כוחות.
בהמשך, מגנטו וקארימה מסוגלים לעורר את זכרונותיו של אקסבייר ולהוציאו מהתרדמת בה הוא שרוי, אך אקסבייר מבולבל ואינו זוכר הרבה מהקורות אותו.
אקסודוס כמעט והורג את מגנטו בשל ניסיון למנוע התנקשות באקסבייר אשר הסתיים בתוצאות חמורות.
אקסבייר גורר את אקסודוס למישור האסטראלי, מה שמעמיד בסכנה את מוחו, שרק עתה התעורר מהתרדמת.
הוא מביס את אקסודוס בקרב טלפתי, ואקסודוס מסביר לו מדוע חטף אותו בניסיון לרפאו - אקסודוס רוצה שאקסבייר יוביל את קבוצת השוליות וימצא את משיחת המוטאנטים (שכעת נמצאת בחזקתו של קייבל לצורך הגנתה), כדי לשכנע אותה למטרתם המשותפת.
אמה פרוסט מגלה באופן טלפתי על הקרב ביניהם, ומגלה לסקוט כי אקסבייר חי וקיים.
אקסבייר נפרד ממגנטו ומקארימה ומנסה לשקם את זכרונו האבוד על ידי כך שהוא מבקר חברים מעברו.
כחלק ממסעו להשבת זכרונותיו, אקסבייר מתעמת עם מיסטר סיניסטר, ובעזרתם של גמביט וסבסטיאן שו מסכל את מזימתו של סיניסטר להשתלט על גופו.
הוא חוזר לאחוזת אקס, אך מוצא אותה בחורבות בעקבות האירועים האחרונים.
הוא משכנע את סקוט להפגש עמו בחשאי ומנסה להסביר לו על נסיונותיו של סיניסטר להשפיע על מוחותיהם של סקוט ושל ג'ין מאז שהיו ילדים.
סקוט כועס עליו משום שאקסבייר מבקש ממנו את אישורו לסרוק את מוחו ולגלות שיירים מהשפעותיו של סיניסטר, ואומר לו כי הזמין בחשאי את אמה לפגישה וביקש ממנה להסתנן למוחו של אקסבייר.
בתוך מוחו, אמה מאלצת את אקסבייר לחיות מחדש את כל החלטותיו המוסריות השנויות במחלוקת, שנעשו מטעמים אלטרואיסטים.
אקסבייר מבין כי היה שחצן, ושעליו להמשיך בחייו ולהתמודד עם השלכות מעשיו.
לפני שהיא מסיימת את הקשר המחשבתי ביניהם, אמה מזכירה לאקסבייר את מילותיה האחרונות של מוירה מק'טאגרט אליו.
אקסבייר נותן לסקוט את ברכתו, מעביר אליו את הנהגת הקבוצה ועוזב כדי למצוא את דרכו לשלווה פנימית.
לאחר שעזר לאחיו החורג קיין מארקו לחזור למוטב, אקסבייר מקבל בקשה לעזרה מוולברין בשחרורו של בנו דאקן ממזימתם של חברי מועדון הלפייר.
במסעם של השניים לשחרורו של דאקן, אקסבייר ו-וולברין מגיעים להבנה, ולוגאן אומר לו כי כאשר נתקל בו לראשונה הוא תוכנת להרוג אותו.
כתוצאה מכך, אקסבייר שבר טלפתית את מוחו של לוגאן ובנה אותו מחדש, כך שכל התיכנות אותו קיבל נשכח.
ניסיונם להציל את דאקן עולה בתוהו, משום ששפיותו של דאקן אבדה.
אקסבייר נוכח בפגישתה של קבוצת האילומינטי ובדיונים על הפלישה הקרובה של גזע הסקרול והתחזותם לגיבורי-העל.
הוא עוזב משום שהוא אינו יכול לסמוך על האחרים.
הוא לא נראה למשך כל אירועי הפלישה, אם כי קבוצת האקס-מן שלו עוזרת להדוף את הכוחות הפולשים בעזרת וירוס ירושה משודרג.
במהלך אירועי "שלטון אפל", אקסבייר משכנע את אקסודוס לפרק את קבוצת השוליות.
נורמן אוסבורן נפגש עמו למטרה שאיננה ברורה, ולאחר שהאוונג'רס האפלים מגיעים לסן פרנסיסקו ומנחילים משטר צבאי על מהומות אנטי-מוטאנטיות, אקסבייר נראה לצד אוסבורן כאשר הם מגנים בפומבי את פעולותיו של סייקלופס.
אולם, מתגלה כי אקסבייר הוא למעשה מיסטיק בתחפושת, אותה שכר אוסבורן כדי להתחזות לאקסבייר לצורך נאומיו הפוליטיים.
אקסבייר האמיתי נראה כשהוא כלוא באלקטרז, שם הוא מופשט באיטיות מכוחותיו המנטליים בידי דארק ביסט.
מתגלה גם, כי אמה פרוסט ואקסבייר הם טלפתיים ברמת אומגה, כאשר היא מצליחה לגלות את מיקומו.
אקסבייר עוזר לאמה לפלוש למוחו של הסנטרי ולהסיר ממנו את השפעתו המזיקה של "הריק" (The Void).
אולם, חלקיק מ"הריק" חודר למחשבתה של פרוסט, ואקסבייר אומר לה להישאר במצב היהלום שלה כדי למנוע מהכוח המשחית להשתלט עליה.
אקסבייר מגיע להתגורר באסטרואיד M, אותו סייקלופס העלה ממימי האוקיינוס וקרא לאי בשם "אוטופיה".
המועצה הראשית, המונה את סייקלופס, אמה פרוסט, וולברין, סטורם, חיה, אייסמן ונאמור, שולחת לכל המוטאנטים באשר הם הזמנה להשתכן על האי, שמהווה מקום מפלט למוטאנטים.
בשעה שאקסבייר אינו מבקש לחתור תחת סייקלופס, הוא דואג להחלטותיו כמנהיג.
הוא מעוניין לחזור ליבשה ולנקות את שמו, אך היות שאוסבורן הכריז על אוטופיה כמתקן מעצר למוטאנטים, סייקלופס אינו מאשר לו לעזוב ומציין כי יהיה זה יתרון אסטרטגי להשתמש בו כקלף מיקוח אם יהיה צורך.
לשם כך, הוא מסתמך על כוחותיהם הטלפתיים של פרוסט, פסיילוק וקוקיות סטפורד כשהם נמצאים בשטח.
מגנטו מגיע גם הוא לאי ומצהיר על כוונותיו הטובות, אך אקסבייר אינו מאמין לו ומתקיף אותו טלפתית, מה שמאלץ את סייקלופס לגרום לו לסגת.
מאוחר יותר הוא מתנצל בפני מגנטו על כי פעל מתוך פחדיו בשל ההיסטוריה העכורה ביניהם, ומגנטו סולח לו.
במהלך אירועי "הביאה השנייה", אקסבייר נצפה על האי אוטופיה כשהוא נושא הספד בהלוויה של נייטקרולר, שמת בהגנה על הופ סאמרס.
הוא מלא צער על מותו של קורט ומצפה לבואם של קייבל ושל הופ.
הוא מנסה לעזור לבנו לגיון לשלוט באישיויותיו הרבות ולהילחם ברובוטי הנמרוד הפולשים.
בסוף קשת הסיפור, אקסבייר חש כי למרות שהוא מאמין כי הופ הגיעה להציל את גזע המוטאנטים, היא עדיין אשה צעירה ועליה לעבור כברת דרך בטרם תגיע למיצוי הפוטנציאל המלא שבה.
במהלך אירועי "אוונג'רס נגד אקס-מן", אקסבייר ובנו לגיון (כמו גם טלפתיים אחרים הנמצאים על האי) חשים בכאב בהתעוררותו המחודשת של כוח הפניקס, כאשר הכוח משנה את סייקלופס, אמה פרוסט, נאמור, קולוסוס ומג'יק ל"חמשת הפניקסים".
קפטן אמריקה מנסה לארגן פגישה עם האילומינטי בניסיון לדבר עם נאמור בעקבות השתלטות הפניקס עליו.
אקסבייר ממורמר מעצם העובדה כי ארבעת החברים הנותרים מאשימים אותו במהומה שהתחוללה.
בשעה שרייצ'ל סאמרס מובילה קבוצת אקס-מן בקרב נגד וולברין והאוונג'רס באינדונזיה, היא מוצאת את הופ, אך מחשבתה נשאבת לתוך המישור האסטראלי, בו היא פוגשת את אקסבייר.
היא מגלה כי הוא מעסיק אותה כדי להעניק לאוונג'רס יתרון בקרב, ומנהלת נגדו-קרב טלפתי שמהמם את כולם פרט לספיידרוומן ואקסבייר עצמו.
אקסבייר מגלה להם כי אינו יכול להילחם בתלמידיו, ולכן הוא מוחק מזכרונותיהם את העובדה כי השתתף בקרב.
הוא יוצר קשר טלפתי עם סייקלופס - הנשלט בידי הפניקס - לאחר הקרב בואקאנדה, ומביע בפניו את אכזבתו הרבה בפעולותיהם האחרונות.
אקסבייר מבהיר לו כי אם לא יפסיקו את הטירוף במיידית, הוא ייאלץ לנקוט בפעולה נחרצת כדי להשבית את האקס-מן אחת ולתמיד.
הוא חוזר לעזור לאוונג'רס, שנכלאו בידי חמשת הפניקסים בהר געש בסיביר.
מגנטו מבקש ממנו עזרה באי אוטופיה, לאחר ששלטונה של אמה פרוסט, תחת השפעת הפניקס, נעשה רודני יותר ויותר.
במהלך הקרב באוטופיה, סייקלופס סופג את כוחותיה של פרוסט והופך למארחו היחיד של כוח הפניקס.
אקסבייר מנסה לגרום לו לעצור ולהכניס בו הגיון, אך נהרג בידי סייקלופס הזועם.
בעקבות הבסתו של סייקלופס אחוז הטירוף, הלוויה נערכת לכבודו של פרופסור אקסבייר, ווולברין נושא הספד לכבודו.
כפי שנראה בחוברות האוונג'רס המופלאים, רוג ומכשפת השני מבקרות את קברו של אקסבייר, ומותקפות בידי חייליו של הגולגולת האדומה, אשר גונבים את גופתו של אקסבייר.
הגולגולת האדומה נראה כשהוא מסיר את מוחו של אקסבייר ומתכוון להשתמש בו כדי "לגרום להכחדת הגזע המוטאנטי מעל פני האדמה".
לאחר שברחו מכוחותיו, רוג ומכשפת השני מגלות את גופתו המנותחת של אקסבייר.
הגולגולת האדומה מגיע ומגלה להן שהוא מיזג את מוחו עם זה של אקסבייר.
כאשר מגנטו הרג את הגולגולת, אונסלוט יצא ממוחו והשתלט עליו.
כפי שהתברר באירועי "הציר", שבריר מתוך נפשו של אקסבייר נותר במוחו של הגולגולת האדומה - שכעת נודע בתור אונסלוט האדום - ומנעה ממנו מלשחרר את מלוא כוחותיו המנטליים של פרופסור אקס.
במהלך קרב עם הסנטינלים של סטארק, דוקטור סטריינג' ומכשפת השני מנסים להטיל כישוף להפוך את ציר מוחו של הגולגולת האדומה ולהוציא את שבריר נפשו של אקסבייר כדי להילחם באונסלוט האדום, אולם סטריינג' נלכד ונשבה בידי הסנטינלים לפני שהצליחו לעשות זאת.
כשמגנטו מגיע עם קבוצת נבלי-העל שלו, דוקטור דום ומכשפת השני מנסים שוב להטיל את הכישוף, ואונסלוט האדום חוזר לצורתו המקורית בתור הגולגולת האדומה.
למרות שהם אינם יודעים אם פרופסור אקס נמצא בשליטה עליו, האוונג'רס מחליטים לקחת את הגולגולת למגדל סטארק.
מתברר בהמשך שהכישוף גרם להיפוך מוסרי בין הגיבורים והנבלים ולא להוצאת נפשו של אקסבייר מתוך הגולגולת.
אחרי שאונסלוט האדום עורך מתקפה טלפתית שכמעט ומאפשרת לו להשתלט על האוונג'רס, הוא מובס כאשר דדפול מניח את קסדתו הישנה של מגנטו על ראשה של רוג, מה שאפשר לה להוציאו מכלל פעולה.
הגולגולת האדומה נלקח לחיה, שמנתח את מוחו ומצליח להוציא את חלקו של אקסבייר מבלי לגרום נזק לנבל.
רוג'רס מנסה לקח את שבריר ישותו של הגולגולת אליו, אך רוג משמידה את גופתו של הגולגולת האדומה בעזרתו של הלפיד האנושי, בתקווה שאקסבייר יזכה סוף כל סוף למנוחת עולמים.
צורתו האסטראלית של אקסבייר נכלאה למעשה במישור האסטראלי לאחר שמלך הצללים קיבל אותה בדרך כלשהי לאחר מותו.
אחרי מה שנראה כמו אלפי שנים שעברו במישור האסטראלי, אקסבייר מצליח להערים על מלך הצללים לשחק ב'משחק' שגורם לנבל לחשוב שהוא מדביק אחרים בישותו המחשבתית, כאשר למעשה הוא מושך את רוג, מיסטיק ואת פנטומאקס לתוך המישור האסטראלי.
כשמלך הצללים בטוח בניצחונו, הוא אינו מבחין ש'כניעתו' של אקסבייר נועדה למשוך זמן כדי שיוכל להשתחרר מאחיזתו של מלך הצללים.
האקס-מן הביסו את מלך הצללים, ופנטומאקס תרם את גופו כדי שאקסבייר יוכל לחזור לעולם האמיתי בעוד מוחו נשאר במישור האסטראלי, מתוך מחשבה שכאינדיבידואל הוא אינו מוכר בעולם האקס-מן, וכי מעשה זה של חוסר-אנוכיות יגרום לו להיזכר בזכות מעשיו הטובים.
באמצעות גופו של פנטומאקס, אקסבייר בנה לעצמו גוף חדש וצעיר יותר, והחליט לקרוא לעצמו בפשטות 'אקס' בהרגישו שלא הרגיש נכון להיקרא בשמו המלא מאחר שנולד מחדש.
הבסתו של מלך הצללים גרמה לשחרור המקור לכוחותיו - המוטאנט העוצמתי קווין מק'טאגרט ובנה של מוירה, שהיה כלוא במישור האסטראלי ושידוע בכינוי פרוטאוס בעל הכוחות לעוות מציאויות.
הוא מוביל את האקס-מן למארב בכפר קטן, מתוך מטרה למזג את העולם האמיתי עם המישור האסטראלי.
אקס מתעמת מולו בקרב מוחות ובסופו של דבר מנטרל אותו.
ללא ידיעתם של חברי הקבוצה, מלך הצללים שלט למעשה באקס ופרץ באגרסיביות מתוך מוחו.
המוטאנט המנטלי מטיל את חתיתו באקס-מן עד אשר אקס מצליח לאחד את עצמו מחדש בדרך כלשהי.
הוא ופסיילוק מאחדים כוחות עם כל הטלפתים מרחבי העולם כדי להביס באופן סופי את מלך הצללים.
בעוד פסיילוק אומרת שהיא אינה מרגישה יותר בנוכחותו של מלך הצללים, אקס שותל במוחותיהם של בני בריתו מחשבה היפנוטית מרגיעה ומוחק את זיכרונותיהם מהאירוע.
בנוסף, הוא גם מאפשר לוורן וורתינגטון השלישי להשתנות לשני הצדדים שבאישיותו (אנג'ל/ארכאנג'ל) כרצונו.
רק פסיילוק זוכרת את הקורות אותם, ואקס אומר לה שעשה זאת על מנת שהיא תשמור על שפיותו בזמן שהוא יוצא לקראת דרך חדשה.
אקס - המופיע כעת כשהוא עוטה קסדה בצורת "סרברו" - חושף את דבר קיומו לתלמידיו לשעבר ואת תוכניתו החדשה לגזע המוטאנטים.